Document ID: 31979R1799

Komisijas Regula (EEK) Nr. 1799/79
(1979. gada 13. augusts),
ar ko groza Regulu (EEK) Nr. 1391/78 un Regulu (EEK) Nr. 2962/78 par noteikumiem, kā piemērot piemaksu sistēmu par piena un piena produktu netirgošanu un piena govju ganāmpulku pārveidošanu
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1977. gada 17. maija Regulu (EEK) Nr. 1078/77, ar ko ievieš piemaksu sistēmu par piena un piena produktu netirgošanu un ganāmpulku pārveidošanu [1], kurā jaunākie grozījumi izdarīti ar Regulu (EEK) Nr. 1270/79 [2], un jo īpaši tās 7. pantu,
tā kā piemaksu sistēmas par piena un piena produktu netirgošanu un piena govju ganāmpulku pārveidošanu piemērošanas termiņš tika pagarināts līdz 1979/1980 piena gada beigām; tā kā, ņemot vērā pieredzi, būtu jākoriģē atsevišķi noteikumi Komisijas 1978. gada 23. jūnija Regulā (EEK) Nr. 1391/78, kurā paredzēti grozīti noteikumi par to, kā piemērot piemaksu sistēmu par piena un piena produktu netirgošanu un piena govju ganāmpulku pārveidošanu [3], kurā grozījumi izdarīti ar Regulu (EEK) Nr. 2962/78 [4];
tā kā ir pierādīts, ka ir vajadzīgs īpaši norādīt noteikumus, kas attiecas uz force majeure gadījumiem un nodrošināt, ka gadījumā, ja saņēmējam pārveides perioda beigās vairs nav pieprasītais vienību skaits, pārveides piemaksa tiek atmaksāta tikai daļēji; tā kā, no otras puses, ja saņēmējs ir iesaistījies minētās piemaksas saņemšanu regulējošos pasākumos, viņam būtu pēc tam jāļauj izvēlēties nepārdošanas piemaksas, lai arī šādā gadījumā piemaksas summas un nepārdošanas periods ir attiecīgi jākoriģē;
tā kā attiecībā uz identitātes kartēm, kas izdotas pēc 1978. gada 24. jūnija, Regulas (EEK) Nr. 1391/78 8. panta 5. punkts (iekļauts ar Regulu (EEK) Nr. 2962/78) atļauj oriģināla nozaudēšanas gadījumā izdot kopiju; tā kā ir pierādīts, ka ir ieteicams piemērot minēto noteikumu pēc jebkuras ieinteresētas puses lūguma attiecībā uz identitātes kartēm, kas izdotas pirms iepriekšminētā datuma;
tā kā šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo Regulu (EEK) Nr. 1391/78 groza šādi:
1. Ar šādu aizstāj 12. pantu:
"12. pants
1. Ja force majeure gadījuma dēļ, kas noticis pēc dienas, kurā tika apstiprināts piemaksas pieteikums, 9. panta 2. punktā minētais saņēmējs vai tā tiesību pārņēmējs nav spējīgs izpildīt pienākumus, kas izriet no piemaksu sistēmas, vai būtu spējīgs tos izpildīt tikai ar pārmērīgiem zaudējumiem, attiecīgā dalībvalsts nosaka pasākumus, kurus tā uzskata par piemērotiem attiecībā uz radušos situāciju.
Šādi pasākumi, atkarībā no apstākļiem, var ietvert 5. panta 3. punktā minētā nepārdošanas vai pārveidošanas termiņa sākuma atcelšanu vai saistību pārtraukšanu uz noteiktu laiku minētajā termiņā un to jau izmaksāto piemaksu neatmaksāšanu, kas būtu jāatmaksā saskaņā ar 9. panta 1. punktu.
2. Neskarot īpašos apstākļus, kas būtu jāņem vērā individuālos gadījumos, sekojošas situācijas var īpaši uzskatīt par tādām, kas pamato vienu no 1. punktā minētajiem pasākumiem:
a) saņēmēja nāve gadījumā, ja viņš pats vadīja saimniecību;
b) saņēmēja ilgstoša darbnespēja, ja viņš pats vadīja saimniecību;
c) saņēmēja apsaimniekotās saimniecības izmantotās lauksaimniecības zemes ievērojamas daļas obligāts pirkums, ar noteikumu, ka tāds obligāts pirkums nebija paredzams pieteikuma apstiprināšanas datumā;
d) dabas katastrofa, kas ievērojami ietekmē saņēmēja apsaimniekoto lauksaimniecības zemi;
e) saņēmēja ēku, kas tika izmantotas liellopu vai aitu audzēšanai, nejauša iznīcināšana;
f) epizootiskas slimības uzliesmojums, kas ietekmē visu saņēmēja liellopu vai aitu ganāmpulku vai tā daļu.
3. Dalībvalstis informē Komisiju par visiem force majeure gadījumiem, ko minētās dalībvalstis par tādiem atzinušas.
4. Atkāpjoties no 9. panta 1. punkta, gadījumā, ko nevar uzskatīt par force majeure gadījumu un kurā pārveides piemaksas saņēmējs vairs pārveides perioda ceturtajā gadā nepilda Regulas (EEK) Nr. 1078/77 3. panta 2. punkta c) apakšpunktā minēto pienākumu, atmaksājamās piemaksas summa vai, ja viņam vēl nav izmaksāts atlikums, tad ieturamā summa ir vienāda ar 25 % no kopējās piemaksas summas, uz kuru viņam būtu bijušas tiesības, samazinot šo procentuālo daļu atbilstoši starpībai starp turēto ganāmpulka vienību skaitu un pieprasīto ganāmpulka vienību skaitu."
2. Pievieno šādu 12.a pantu:
"12.a pants
1. Pirms pārveides perioda trešā gada beigām katrs pārveides piemaksas saņēmējs var rakstiski deklarēt kompetentai iestādei, ka viņš vēlas tikt uzskatīts par nepārdošanas piemaksas saņēmēju, pieņemot Regulas (EEK) Nr. 1078/77 2. pantā un 4. panta 1. punktā minētos nosacījumus.
2. Šādos gadījumos kompetenta iestāde veic nepieciešamos grozījumus sākotnēji izsniegtajā apstiprinājumā un jo īpaši groza nepārdošanas periodu un vēl neizmaksātās piemaksas summas situācijā, kura būtu pastāvējusi, ja ieinteresētā puse būtu jau sākumā pieteikusies uz nepārdošanas piemaksu."
3. Šādu punktu pievieno 15. pantam:
"8. panta 5. punktā ietverto noteikumu pēc ieinteresēto pušu lūguma piemēro identitātes kartēm, kas izdotas saskaņā ar Regulu (EEK) Nr. 1307/77."
2. pants
Svītro Regulas (EEK) Nr. 2962/78 2. panta otro daļu.
3. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1979. gada 13. augustā

Labels: 17
6